**KURBAN-BAJRAM (10. zul-hidždže 1446. H. god.)**

Neka je hvala Allahu, dž.š., Gospodaru svih svjetova, Koji nam je učinio čast da Ga u ovim danima hadža i Kurban-bajrama možemo veličati tekbirima i zahvaljivati Mu što nas je uputio na Pravi put i učinio nas muslimanima. Neka su salavat i selam na našeg Poslanika i Miljenika Muhammeda, s.a.v.s., koji je za misiju svoga poslanstva i širenja Islama žrtvovao sve ono što se u životu može žrtvovati. Neka su salavat i selam i na njegovu časnu porodicu, ashabe i sve sljedbenike, koji su shvatili da bez žrtve nema ni uspjeha, ni u vjeri ni u životu.

Braćo moja u Dini Islamu! Zaista je velika čast biti musliman. Možda mi to nekada i ne osjetimo, jer smo se navikli na činjenicu da smo muslimani. A nekad se možda i stidimo te činjenice, pogotovo kad se nađemo u društvu gdje smo manjina. A posebno ako se još i ne držimo propisa svoje vjere. Ali, kolika je to čast biti sljedbenik Allahove vjere, najbolje nam pokazuju svjedočenja i suze u očima konvertita, koji su u Islamu pronašli smisao svog života, osjetili sreću što su konačno pronašli istinskog Boga, te zadovoljstvo u duši jer su stekli svoje najveće bogatstvo.

Zato, ako nekome želimo biti zavidni, onda budimo zavidni tim ljudima, jer je svjetlo vjere puno jače u njihovim negoli u našim grudima. Iako, po pravilu, musliman muslimanu ne smije da zavidi. Ne smije željeti da musliman izgubi svoje blagodati. Jer, zavidnost uništava dobra djela kao što vatra uništava drva. Zavidnost uništava bratske i prijateljske veze i ljude pretvara u neprijatelje jedne drugima. Zavidnost podsjeća na prokletog šejtana, koji se nije smirio dok Adema i Havvu nije nagovorio da počine grijeh i time napuste Džennet, kao što se ni sada ne smiruje, jer želi da mi, djeca Ademova i Havvina, u što većem broju završimo u Džehennemu.

Naprotiv, na blagodatima treba čestitati, mubarećleisati, poželjeti da one potraju. To nije uvijek lahko, jer mi baš i ne volimo da čestitamo. Ali, vjernicima to ne predstavlja problem, jer oni svaki uspjeh svoga brata vide kao svoj vlastiti. Naravno, do tog stepena oni nisu došli preko noći. Već su se morali dobro potruditi i nakaniti, baš kao i Ibrahim, a.s., te svoj nefs zaklati kao kurban. Zato vam ovog jutra čestitam što ste rođeni kao muslimani, što ste odlučili da ostanete muslimani i što ste izabrali da budete dio ovog Džemata, a biti dio nekog džemata je velika islamska obaveza.

Također, želim da vam čestitam kupovinu stana, garaže, dva parking-mjesta i 22% zemlje oko džamije, čime smo postali vlasnici 1/1 ovog objekta i njegovih pratećih sadržaja. Tom kupovinom mi smo završili sudski proces u kome smo se nalazili nešto duže od godine dana te obezbijedili sebi malo više slobode i prilike za aktivnosti. Naravno, pred nama je sada proces legalizacije određenih radova iz prošlosti, ispravke određenih grešaka iz prošlosti, pravljenje plana za budućnost, isplata kredita koga smo podigli za kupovinu stana a koja će u velikoj mjeri biti olakšana upravo opremanjem stana i njegovim stavljanjem u primarnu funkciju. O tome će više riječi biti na našoj džematskoj skupštini, koja će biti održana u nedjelju 22. juna sa početkom u 14 h. Koristim priliku da vas još jedanput pozovem da u što većem broju dođete na skupštinu i date svoj doprinos u planiranju budućnosti našeg Džemata.

A s obzirom na to da će jedna od tačaka skupštine biti i nadopuna džematskog odbora, želim da vas pozovem da iskoristite svoje pravo da birate i da budete birani. Ali pazite! Biti član odbora ne znači imati funkciju. Neki ljudi su, zaista, bolesni od pohlepe za funkcijama. Biti član odbora ovog Džemata znači imati čast ali i obavezu vođenja ovog Džemata, prema postojećem džematskom Statutu te preporukama džematske skupštine. Biti član odbora ovog Džemata znači imati pravo na svoj stav i mišljenje, ali i biti spreman da se prihvati stav većine. Biti član odbora ovog Džemata ne znači samo biti na njegovoj listi, već biti aktivan u stvarnosti. Biti član odbora ovog Džemata znači raditi u interesu ovog Džemata, a interes ovog Džemata nije da u njemu postoje različite struje.

Sasvim je normalno da ljudi imaju različita mišljenja. I sasvim je važno da čovjek ima svoje vlastito mišljenje a ne da se povodi za mišljenjima drugih. Sasvim je normalno da se neke stvari ili aktivnosti ne sviđaju svima, kao što je i sasvim normalno da se ne može svima ugoditi. Gdje bi danas bio Islam da je Muhammed, s.a.v.s., udovoljavao svim ljudima? On je gledao da udovolji Uzvišenom Allahu i Njegovim propisima, pa pasalo kome ili ne pasalo. Nisu svi ljudi voljeli Muhammeda, s.a.v.s., iako je on bio savršen čovjek. Pa zašto bi onda svi voljeli predsjednika ili imama ili sekretara ili blagajnika. No, to nije razlog da se prave struje u džematu, jer struje slabe džemat i mogu ga dovesti u opasnost od gašenja.

Zato upozoravam na 6. ajet sure El-Hudžurat u kome Uzvišeni Allah od nas traži da dobro provjerimo informacije koje dolaze od nepovjerljivih ljudi. Nije rekao da ih odbijemo, jer nekada i lažac kaže istinu, već da provjerimo informaciju, kako ne bismo u neznanju nekome nepravdu nanijeli. Upozoravam na činjenicu da struje u džematima prave licemjeri, jer je definicija licemjera: ''musliman koji radi protiv Islama''. Musliman koji pravi struju u džematu, ustvari radi na rušenju džemata kao osnovne jedinice u strukturi Islamske zajednice, a koja je zadužena za širenje i očuvanje Islama. Takav musliman nije pravi musliman već je, ustvari, licemjer. I upozoravam na riječi Božijeg Poslanika, s.a.v.s., da su muslimani braća, koji jedni drugima ne nanose nepravdu, jedni druge ne ostavljaju na cjedilu i koji jedan drugom ne udaraju na čast, život, imetak i porodicu.

Braćo moja u Islamu! Biti musliman, biti član džemata, biti član džematskog odbora znači biti spreman na žrtvu. Bez žrtve nema ni uspjeha, ni u životu ni u vjeri. A svaka žrtva, koja je u ime Uzvišenog Allaha, je ispravna i bit će od strane Dragog Allaha obilno nagrađena.

Na kraju, molim Dragog Allaha da ujedini naša srca; da nam dadne snage da savladamo svoje slabosti; da nama i našim porodicama podari puno znanja, razumijevanja i mudrosti; da nam podari obilje zdravlja, uspjeha i nafake; da hadžijama hadž mebrur učini; i da svim muslimanima kurbane kabul učini. Amin ja Rabbel-'alemin.

U svoje ime i ime našeg džematskog odbora od srca vam želim hajirli i berićetne dane Kurban-bajrama, sa dovom Dragom Allahu da ih u zdravlju i veselju provedete sa svojim najmilijim.

**BAJRAM ŠERIF MUBAREK OLSUN!**